4. การประกอบธุรกิจของแต่ละสายผลิตภัณฑ์

4.1 ลักษณะผลิตภัณฑ์และบริการ

ลักษณะผลิตภัณฑ์และบริการหลักของบริษัทสามารถแบ่งออกได้เป็น 2 ประเภท คือ

1. การให้บริการจัดหาผลิตภัณฑ์เหล็กเพื่อจำหน่าย (Steel Trading and Warehousing)

ผลิตภัณฑ์ที่บริษัทจัดหาเพื่อจำหน่ายแก่ลูกค้าสามารถแบ่งออกเป็น 3 กลุ่ม หลัก คือ

1.1 ผลิตภัณฑ์เหล็กทรงแบนประเภทรีดร้อน (Hot-Rolled Flat product)

ผลิตภัณฑ์ประเภทนี้เป็นผลิตภัณฑ์ที่ผ่านกระบวนการผลิตของผู้ผลิตเหล็กทรงแบนประเภทรีดร้อนในประเทศ
เหล็กทรงแบนประเภทรีดร้อนที่ได้จะมีลักษณะเป็นแผ่น มีขนาดความกว้าง ความยาวและความหนา
ที่แตกต่างกัน โดยทั่วไปมี 2 ลักษณะ คือ เหล็กแผ่นรีดร้อนชนิดม้วน (Hot-Rolled Coil - HRC)
ที่มีความหนาตั้งแต่ 1.0 มิลลิเมตร ถึง 13.0 มิลลิเมตร และเหล็กแผ่นรีดร้อนชนิดแผ่นหนา
(Hot-Rolled Plate - HRP) ที่มีความหนาตั้งแต่ 8 มิลลิเมตรขึ้นไป จนถึง 100 มิลลิเมตร
บริษัททำหน้าที่จัดหาเหล็กแผ่นรีดร้อนชนิดม้วน และ
เหล็กแผ่นรีดร้อนชนิดแผ่นหนาจากผู้ผลิตเหล็กในประเทศ โดยจัดจำหน่ายให้แก่ ผู้ค้าส่งเหล็ก
และลูกค้าที่เป็นโรงงานเหล็กต่างๆ ทั้งนี้ลูกค้าจะนำไปใช้ในการแปรรูปเป็นชิ้นงานเหล็กต่าง ๆ
ต่อไป ซึ่งชิ้นงานเหล่านี้จะถูกนำไปใช้อย่างกว้างขว้างในอุตสาหกรรมทั่วไป เช่น
อุตสาหกรรมก่อสร้าง อุตสาหกรรมผลิตเครื่องจักร และอุตสาหกรรมต่อเรือ เป็นต้น

1.2 ผลิตภัณฑ์เหล็กทรงยาว (Long Product)

1 ) ผลิตภัณฑ์เหล็กทรงยาวขึ้นรูปร้อน (Hot Formed)

ผลิตภัณฑ์ประเภทนี้เป็นผลิตภัณฑ์ที่ผ่านกระบวนการขึ้นรูปด้วยความร้อน ได้แก่ เหล็กเอชบีม
เหล็กไอบีม เหล็กไวร์แฟรงค์ เหล็กเส้น เหล็กรางรีด เหล็กฉากรีด เหล็กแบนรีด
และเหล็กสี่เหลี่ยมตัน บริษัททำหน้าที่จัดหาผลิตภัณฑ์ดังกล่าวและจัดจำหน่ายให้แก่ ผู้ค้าส่งเหล็ก
และลูกค้าในกลุ่มอุตสาหกรรมก่อสร้างเป็นหลัก

2 ) ผลิตภัณฑ์เหล็กทรงยาวขึ้นรูปเย็น (Cold Formed)

ผลิตภัณฑ์ประเภทนี้เกิดจากการนำเหล็กแผ่นรีดร้อนมาขึ้นรูปซ้ำอีกครั้งด้วยเครื่องจักร
โดยไม่มีการใช้ความร้อน ได้แก่ เหล็กรางพับ เหล็กฉากพับ เหล็กโครงสร้างรูปตัวซี ท่อเหล็ก
ซึ่งผลิตภัณฑ์ท่อเหล็ก
ที่บริษัทให้บริการจัดหาจะเป็นท่อเหล็กที่เหมาะสมสำหรับนำไปใช้ในอุตสาหกรรมก่อสร้าง
บริษัททำหน้าที่จัดหาผลิตภัณฑ์ดังกล่าวและจัดจำหน่ายให้แก่ ผู้ค้าส่งเหล็ก และลูกค้า ในกลุ่ม
อุตสาหกรรมก่อสร้าง

1.3 ผลิตภัณฑ์เหล็กชนิดอื่น ๆ

บริษัททำหน้าที่จัดหาผลิตภัณฑ์เหล็กชนิดอื่น ๆ
มาจัดจำหน่ายเพื่อให้มีผลิตภัณฑ์ที่หลากหลายไว้ให้บริการและอำนวยความสะดวกแก่ลูกค้า เช่น
เหล็กแผ่นขาว เหล็กเคลือบสังกะสี และแผ่นสแตนเลส เป็นต้น

2. การแปรรูปผลิตภัณฑ์เหล็ก (Coil Center)

บริษัทนำเหล็กม้วนรีดร้อนจากผู้ผลิตมาผ่านขบวนการแปรรูปเพื่อให้ได้ชิ้นงานตรงตามความต้องการของลูกค้า
ผลิตภัณฑ์เหล็กที่บริษัทแปรรูปสามารถแบ่งได้ดังนี้

2.1 การตัดเหล็กตามขนาดที่ลูกค้าต้องการ

บริษัทรับตัดเหล็กตามขนาดต่างๆ ที่ลูกค้ากำหนด โดยบริษัทมีเครื่องจักรสำหรับการตัดเหล็กครบ
ทุกกระบวนการตัดเหล็กตามขนาด กล่าวคือ บริษัทมีเครื่องตัดซอยแผ่นโลหะ (Slitting
Machine) เครื่องตัดแผ่นโลหะ (Shear cutting Machine) และเครื่องตัดเหล็กแบน
(Hydraulic Guillotine Shear) ซึ่งมีกำลังการผลิตเต็มที่ เท่ากับ 77,000 ตันต่อปี ในปี
2550 และ ปี 2551 บริษัทใช้กำลังการผลิตร้อยละ 65.03 และร้อยละ46.08
ของกำลังการผลิตที่มีอยู่

บริษัทแบ่งผลิตภัณฑ์กลุ่มนี้ออกเป็น 2 ประเภท ดังนี้

  1) การตัดเหล็กเป็นแถบเล็กหรือเหล็กม้วนสลิต (Slitting Coil)

เป็นการนำเหล็กม้วนมาตัดตามความกว้างที่ลูกค้ากำหนดและม้วนกลับเพื่อจำหน่าย
โดยส่วนใหญ่ลูกค้าประเภทนี้ จะนำเหล็กม้วนดังกล่าวไปขึ้นรูปเพื่อผลิตชิ้นงาน เช่น ท่อเหล็ก
และเหล็กโครงสร้างรูปตัวซี เป็นต้น

  2) การผลิตเหล็กแผ่น (Cutting Sheet) และเหล็กแบน (Flat Bar)

เป็นการนำเหล็กม้วน นำมาตัดเป็นเหล็กแผ่นตามความกว้างและความยาวที่ลูกค้ากำหนด
โดยลูกค้าบริษัทมีเครื่องตัดเหล็ก ซึ่งสามารถตัดเหล็กที่มีความกว้างได้ตั้งแต่ 1,000 – 1,550
มิลลิเมตร ความหนาตั้งแต่ 1.2 – 12 มิลลิเมตรและความยาวตั้งแต่ 1,200- 7,500 มิลลิเมตร
สำหรับเหล็กแบนเป็นการนำเหล็กแผ่นยาว 6,000 มิลลิเมตร
มาตัดซอยตามความกว้างจะได้เหล็กแบนซึ่งมีความกว้างตั้งแต่ 25-500
มิลลิเมตรโดยลูกค้าจะนำผลิตภัณฑ์เหล็กทั้งเหล็กม้วน เหล็กแผ่น และเหล็กแบนที่ซื้อจากบริษัท
เป็นวัตถุดิบในกระบวนการผลิตในอุตสาหกรรมต่อเนื่องต่างๆ เช่น อุตสาหกรรมก่อสร้าง
และอุตสาหกรรมเครื่องจักรการเกษตร เป็นต้น

2.2 ผลิตภัณฑ์เหล็กทรงยาวขึ้นรูปเย็น

  บริษัทแบ่งประเภทเหล็กทรงยาวขึ้นรูปเย็นที่บริษัทแปรรูป ออกเป็น 2 ผลิตภัณฑ์

  1)ผลิตภัณฑ์ท่อเหล็ก (Steel Pipe) และเหล็กโครงสร้างรูปตัวซี (Rip C-Channel)

บริษัทผลิตและจำหน่ายท่อเหล็กและเหล็กโครงสร้างรูปตัวซี สำหรับใช้ในอุตสาหกรรมต่างๆ ปัจจุบัน
บริษัทมีเครื่องจักรสำหรับการผลิตท่อเหล็กและเหล็กโครงสร้างรูปตัวซี จำนวน 3 เครื่อง
ซึ่งมีกำลังการผลิตเต็มที่เท่ากับ 35,000 ตันต่อปี (คำนวณจากเวลาทำงาน 8 ชั่วโมงต่อวัน
จำนวนวันทำงาน 300 วันต่อปี) ในปี 2550 และ ปี 2551 บริษัทใช้กำลังการผลิตร้อยละ 54.31
และร้อยละ 43.70 ของกำลังการผลิตที่มีอยู่
ทั้งนี้ลูกค้าจะนำท่อเหล็กไปผลิตชิ้นงานต่อไปในหลากหลายรูปแบบ เช่น เครื่องจักรการเกษตร
และวัสดุก่อสร้าง เป็นต้น

2) เหล็กฉากพับ และเหล็กรางพับ

บริษัทผลิตและจำหน่ายเหล็กฉากพับ และเหล็กรางพับ
ซึ่งลูกค้าจะนำไปใช้ในอุตสาหกรรมก่อสร้างเพื่อใช้เป็นเหล็กโครงสร้าง
บริษัทมีเครื่องจักรสำหรับการผลิตเหล็กฉากพับ และเหล็กรางพับ จำนวน 1 เครื่อง
โดยมีกำลังการผลิตเต็มที่ เท่ากับ 1,500 ตันต่อปี (คำนวณจากเวลาทำงาน 8 ชั่วโมงต่อวัน
จำนวนวันทำงาน 300 วันต่อปี) ในช่วงปี 2550 และ ปี 2551 บริษัทใช้กำลังการผลิตร้อยละ
23.29 และร้อยละ 23.73 ของกำลังการผลิตที่มีอยู่

บริษัทได้รับใบอนุญาตมาตรฐานอุตสาหกรรม เลขที่ มอก.1228-2549
สำหรับผลิตภัณฑ์เหล็กโครงสร้างรูปพรรณขึ้นรูปเย็น

4.2 การตลาดและภาวะการแข่งขัน

1. กลยุทธ์ทางการตลาด

1)  บริษัทมีผลิตภัณฑ์ที่หลากหลาย
    ทำให้ลูกค้าสามารถสั่งซื้อผลิตภัณฑ์เหล็กจากบริษัทโดยไม่จำเป็นต้องไปสั่งซื้อจากผู้จัดจำหน่ายหลายแห่ง
    ทำให้บริษัทสามารถตอบสนองความต้องการของลูกค้าได้เป็นอย่างดี โดยเฉพาะผู้ค้าส่ง
    และหน่วยงานก่อสร้างซึ่งเป็นลูกค้าหลักของบริษัท

2)  ผลิตภัณฑ์เหล็กของบริษัททั้งที่บริษัทซื้อมาจากผู้ผลิตเพื่อจัดจำหน่าย
    และที่บริษัทแปรรูปเองได้รับมาตรฐานอุตสาหกรรม (มอก.) จากกระทรวงอุตสาหรรม
    และบริษัทมีระบบตรวจสอบคุณภาพของสินค้าให้เป็นไปตามมาตรฐานก่อนจัดส่ง
    นอกจากนี้หากสินค้ามีความบกพร่องบริษัทจะจัดส่งสินค้าใหม่ให้ลูกค้า

3)  บริษัทมีบริการจัดส่งสินค้าให้กับลูกค้าในเขตกรุงเทพ และปริมณฑล รวมทั้งจังหวัดใกล้เคียง

4)  บริษัทสามารถตอบสนองความต้องการของลูกค้าได้ทันความต้องการ
    เนื่องจากบริษัทมีผลิตภัณฑ์หลากหลายขนาดและมีระบบควบคุมสินค้าคงคลังที่มีประสิทธิภาพ
    รวมทั้งการจัดส่งผลิตภัณฑ์ได้รวดเร็วตรงต่อเวลา

5)  บริษัทแบ่งทีมการตลาดออกตามที่ตั้งของลูกค้าโดยเฉพาะ เพื่อให้สามารถดูแลลูกค้าได้ทั่วถึง
    ทำให้ทราบถึงความต้องการของลูกค้าได้เป็นอย่างดี

6)  บริษัทเน้นการสร้างฐานมูลค่าเพิ่มให้เกิดในองค์กร
    โดยเน้นการพัฒนาความรู้ของบุคลากรด้านการตลาดให้มีความรู้เกี่ยวกับการใช้ผลิตภัณฑ์ของบริษัท
    เพื่อให้พนักงานสามารถให้คำปรึกษากับลูกค้าได้
    และบริษัทยังให้ความสำคัญเรื่องการให้บริการกับลูกค้า

ลักษณะลูกค้าและช่องทางการจำหน่าย

ในปี 2550 และปี 2551 บริษัทจัดจำหน่ายสินค้าให้แก่ลูกค้าภายในประเทศทั้งหมด
บริษัทแบ่งลูกค้าของบริษัทออกเป็น 3 กลุ่ม ดังนี้

กลุ่มที่ 1 ผู้ค้าส่งเหล็ก เป็นกลุ่มผู้ดำเนินธุรกิจค้าส่งเหล็ก
โดยลูกค้ากลุ่มนี้จะซื้อผลิตภัณฑ์ของบริษัททั้งที่บริษัทซื้อมาจากผู้ผลิตโดยตรง และที่บริษัทแปรรูปเอง
เพื่อนำสินค้าไปจำหน่ายต่อให้กับลูกค้าต่างๆ ซึ่งมูลค่าการจำหน่ายให้แก่ลูกค้ากลุ่มนี้ คิดเป็นร้อยละ
52.63 และร้อยละ 72.85 ของรายได้รวมของบริษัทใน ปี 2550 และ ปี 2551 ตามลำดับ
บริษัทไม่มีการขายสินค้าให้แก่ลูกค้ารายหนึ่งรายใดในกลุ่มนี้เกินร้อยละ 10 ของรายได้รวมของบริษัท
โดยมูลค่าการจำหน่ายของลูกค้าในส่วนที่สินค้าถูกจำหน่ายต่อไปยังผู้ประกอบการในอุตสาหกรรมก่อสร้างจะมีลักษณะแปรผันตามฤดูกาล
กล่าวคือ มูลค่าการจำหน่ายจะลดลงในช่วงไตรมาส 3 ซึ่งเป็นฤดูฝน

กลุ่มที่ 2 ผู้ประกอบการในอุตสาหกรรมต่างๆ เช่น อุตสาหกรรมเครื่องจักรกลการเกษตร เป็นต้น
ซึ่งลูกค้าในกลุ่มนี้ ได้แก่ โรงงานทำเครื่องสูบน้ำ และโรงงานรถไถ เป็นต้น
โดยลูกค้ากลุ่มนี้จะซื้อสินค้าจากศูนย์บริการเหล็กของบริษัทเป็นหลัก
และจากความหลากหลายของกลุ่มลูกค้าที่กระจายอยู่ในอุตสาหกรรมต่างๆ
ทำให้มูลค่าการจำหน่ายสินค้าให้แก่ลูกค้ากลุ่มนี้ค่อนข้างคงที่ตลอดทั้งปี
ซึ่งมูลค่าการจำหน่ายให้แก่ลูกค้ากลุ่มนี้คิดเป็นร้อยละ 38.26 และร้อยละ 22.21
ของรายได้รวมของบริษัท ในปี 2550 และ ปี 2551 ตามลำดับ
ทั้งนี้บริษัทไม่มีการขายสินค้าให้แก่ลูกค้ารายหนึ่งรายใดในกลุ่มนี้เกินร้อยละ 10
ของรายได้รวมของบริษัท

กลุ่มที่ 3 ผู้รับเหมาก่อสร้าง และผู้บริโภค ซึ่งมูลค่าการจำหน่ายให้แก่ลูกค้ากลุ่มนี้คิดเป็นร้อยละ
9.11 และ ร้อยละ 4.94 ของรายได้รวมของบริษัท ในปี 2550 และ ปี 2551 ตามลำดับ
ทั้งนี้บริษัทไม่มีการขายสินค้าให้แก่ลูกค้ารายหนึ่งรายใดในกลุ่มนี้เกินร้อยละ 10
ของรายได้รวมของบริษัท ทั้งนี้
มูลค่าการจำหน่ายของผู้รับเหมาก่อสร้างจะมีลักษณะแปรผันตามฤดูกาล กล่าวคือ
มูลค่าการจำหน่ายจะลดลงในช่วงไตรมาส 3 ซึ่งเป็นฤดูฝน

2. ภาวะการแข่งขัน

จากการที่บริษัทประกอบธุรกิจเป็นทั้งศูนย์บริการเหล็ก และ ผู้ผลิตเหล็กรูปพรรณ
จึงแบ่งลักษณะการแข่งขันออกเป็น 2 กลุ่ม ได้แก่

1.กลุ่มธุรกิจศูนย์บริการเหล็ก

ผู้ประกอบธุรกิจศูนย์บริการเหล็กมีจำนวนมาก ส่วนใหญ่เป็นผู้ประกอบการขนาดเล็ก
สำหรับผู้ประกอบธุรกิจศูนย์บริการที่มีกำลังการผลิตและมีศักยภาพในการแข่งขันในตลาดที่มีขนาดใหญ่จำนวน
2 ราย และขนาดกลางจำนวน 6 ราย
ซึ่งบริษัทเป็นหนึ่งในผู้ประกอบธุรกิจศูนย์บริการที่มีกำลังการผลิตขนาดกลาง
ดังนั้นการแข่งขันของกลุ่มผู้ผลิตขนาดใหญ่ และขนาดกลางจึงอยู่ในระดับปานกลาง
รวมทั้งกำลังการผลิตที่มีอยู่ในปัจจุบันไม่เพียงพอต่อความต้องการของลูกค้า

2.กลุ่มธุรกิจผู้ผลิตท่อเหล็กและเหล็กโครงสร้างรูปตัวซี

สำหรับการแข่งขันของผลิตภัณฑ์ท่อเหล็กและเหล็กรูปตัวซี
มีการแข่งขันค่อนข้างสูงเนื่องจากมีผู้ประกอบการผลิตท่อเหล็กและเหล็กโครงสร้างรูปตัวซีในประเทศประมาณ
50 ราย ซึ่งบริษัทแบ่งการแข่งขันของธุรกิจท่อเหล็กและเหล็กโครงสร้างรูปตัวซีออกเป็น 3
กลุ่มตามกำลังการผลิต ได้แก่

กลุ่มที่ 1 ผู้ผลิตท่อเหล็กและเหล็กโครงสร้างรูปตัวซีขนาดใหญ่ คือ
ผู้ผลิตท่อเหล็กที่มีกำลังการผลิตท่อเหล็กมากกว่า 100,000 ตันต่อปี กลุ่มนี้มีจำนวน 9 ราย

กลุ่มที่ 2 ผู้ผลิตท่อเหล็กและเหล็กโครงสร้างรูปตัวซีขนาดกลาง คือ
ผู้ผลิตท่อเหล็กที่มีกำลังการผลิตท่อเหล็กระหว่าง 50,000 ถึง 100,000 ตันต่อปี กลุ่มนี้มีประมาณ
13 ราย

กลุ่มที่ 3 ผู้ผลิตท่อเหล็กและเหล็กโครงสร้างรูปตัวซีขนาดเล็ก คือ
ผู้ผลิตท่อเหล็กที่มีกำลังการผลิตท่อเหล็กน้อยกว่า 50,000 ตันต่อปี
ซึ่งผู้ประกอบการส่วนที่เหลือจะอยู่ในกลุ่มนี้
โดยบริษัทมีกำลังการผลิตท่อเหล็กและเหล็กโครงสร้างรูปตัวซีเต็มที่ 35,000 ตันต่อปี
จึงจัดเป็นผู้ผลิตท่อเหล็กและเหล็กโครงสร้างรูปตัวซีขนาดเล็ก

4.3 การจัดหาผลิตภัณฑ์หรือบริการ

การผลิต

ปัจจุบันบริษัท มีโรงงานจำนวน 1 แห่ง มีกำลังการผลิตรวมเท่ากับ 144,000 ตันต่อปี ซึ่งในปี
2550 และ ปี 2551 บริษัทใช้กำลังการผลิตเฉลี่ยประมาณร้อยละ 79 และร้อยละ 85
ของกำลังการผลิตรวม

  การจัดหาวัตถุดิบหรือผลิตภัณฑ์

ปัจจุบันบริษัทจัดซื้อเหล็กแผ่นรีดร้อนที่มีมาตรฐานทั้งด้านความหนาและความกว้างและความยาวซึ่งเป็นวัตถุดิบหลักในการผลิตจากผู้ผลิตเหล็กแผ่นรีดร้อนในประเทศ
ได้แก่ บริษัทในกลุ่มบริษัท สหวิริยาสตีลอินดัสตรี จำกัด (มหาชน) และ กลุ่มบริษัท จี เจ สตีล
จำกัด (มหาชน) ซึ่งเป็นผู้ผลิตเหล็กแผ่นรีดร้อนในประเทศเพียง 2 บริษัท
อย่างไรก็ตามกรณีที่ราคาเหล็กแผ่นรีดร้อนในตลาดต่างประเทศมีปรับตัวลดลงต่ำกว่าราคาเหล็กในประเทศ
บริษัทสามารถนำเข้าวัตถุดิบจากต่างประเทศได้

ผลกระทบต่อสิ่งแวดล้อม

ผลกระทบต่อสิ่งแวดล้อมที่สำคัญของโรงงานแปรรูปเหล็ก คือ มลภาวะจากเสียงในขบวนการผลิต
แต่บริษัทได้มีการควบคุมปริมาณเสียงที่เกิดจากขบวนการผลิตของบริษัทไม่ให้มีผลกระทบต่อสิ่งแวดล้อมโดยออกแบบอาคารโรงงานให้สามารถเก็บเสียงได้ดี
นอกจากนี้บริษัทยังได้รับการตรวจสอบโรงงานอย่างสม่ำเสมอทุกปีภายใต้การควบคุมดูแลของกรมโรงงานอุตสาหกรรม
ซึ่งผลการตรวจสอบสรุปได้ว่า สภาพโรงงานและสภาพแวดล้อมต่าง ๆ
ในบริเวณโรงงานอยู่ในเกณฑ์มาตรฐาน ไม่ก่อให้เกิดปัญหาใด ๆ ต่อสภาพแวดล้อม

ทั้งนี้ ตั้งแต่โรงงานของบริษัทเปิดดำเนินการมา
บริษัทไม่มีข้อพิพาทหรือถูกฟ้องร้องเกี่ยวกับการสร้างผลกระทบต่อสิ่งแวดล้อม
และไม่เคยได้รับการตักเตือนหรือการปรับจากหน่วยงานของรัฐตามกฎหมายที่บริษัทต้องปฏิบัติตามอันได้แก่
พระราชบัญญัติโรงงาน พ.ศ. 2535 และพระราชบัญญัติส่งเสริมและรักษาสิ่งแวดล้อม พ.ศ. 2535

4.4 งานที่ยังไม่ได้ส่งมอบ

- ไม่มี –